Hond eet baba se kopŉ Vrou is naby Dutywa in die Oos-Kaap in hegtenis geneem nadat inwoners gesien het hoe ŉ hond die ontbindende kop van ŉ baba eet. Kapt. Jackson Manatha, ŉ polisiewoordvoerder, sê inwoners van Ngcingwana het Sondagaand die polisie ontbied nadat hulle die gru-toneel aanskou het. Manatha sê die polisie het ŉ 21-jarige vrou wat onlangs geboorte gegee het, in hegtenis geneem. Die vrou se baba is in ŉ vlak graf in haar huis se tuin begrawe. Manatha sê daar kon nog nie vasgestel word of die baba lewend gebore is nie. Die vrou word aangekla van verberging van geboorte en sal binnekort in die hof verskyn.